**Koncepcijas „Par adopcijas un ārpusģimenes aprūpes sistēmu pilnveidošanu” kopsavilkums**

**Koncepcijas mērķis**

Koncepcijas mērķis ir izvērtēt iespēju noteikt tiesības adoptētājiem saņemt valsts sociālos pabalstus līdzvērtīgi bioloģiskajām ģimenēm, kā arī pilnveidot ārpusģimenes aprūpes sistēmu, lai veicinātu ģimeniskā vidē (aizbildņi, audžuģimenes) balstītu ārpusģimenes aprūpes pakalpojumu attīstību un **sekmētu, ka bērni dzīvo labvēlīgā ģimeniskā vai ģimenei pietuvinātā vidē.**

**Koncepcijas izstrādes gaitā notika konsultēšanās ar nevalstiskajām organizācijām, ar kurām Labklājības ministrija ir noslēgusi sadarbības līgumus, piemēram,** Biedrība "Latvijas SOS Bērnu ciematu asociācija", Biedrība „Attīstības centrs ģimenei”, Latvijas Audžuģimeņu biedrība, Biedrību "Azote" u.c.. Kopumā sabiedriskās organizācijas atzīst koncepcijas projektā ietvertās problēmas un risinājumus, atbalstot piedāvātās izmaiņas adopcijas sistēmas pilnveidošanai (vienlaikus izskanēja priekšlikums no sociālās apdrošināšanas iemaksām atkarīgu pabalstu izmaksāt neatkarīgi no pirmsadopcijas aprūpē esošā bērna vecuma). Sabiedriskās organizācijas uzskata, ka absolūta nepieciešamība ir nekavējoties pārskatīt pabalsta apmēru bērna uzturam aizbildnībā un arī audžuģimenē. Atšķiras koncepcijā piedāvātais un nevalstisko organizāciju viedoklis attiecībā uz nepieciešamību veikt valsts sociālās apdrošināšanas iemaksas par audžuģimeņu (un arī aizbildņa) pienākumu pildīšanas laiku, lai to varētu iekļaut darba stāžā, kā arī par nepieciešamību turpināt izmaksāt atlīdzību par aizbildņa pienākumu pildīšanu visiem aizbildņiem vai pārskatot atlīdzības saņēmēju loku (koncepcija piedāvā pārtraukt atlīdzības izmaksu visiem aizbildņiem no 2017.gada). Nevalstiskās organizācijas atbalsta specializēto audžuģimeņu ieviešanu.

**I Problēmas formulējums**

No bērna, kura augšana bioloģisko vecāku aizgādībā nav iespējama, interešu viedokļa optimālais variants (ja vien bērna interesēm neatbilst adopcija), ir bērna nodošana aprūpei aizbildnībā vai audžuģimenē.

Lai gan adoptētājiem teorētiski ir tiesības uz tiem pašiem pabalstiem kā bērnu bioloģiskajiem vecākiem, tomēr faktiski tiesības saņemt šos pabalstus ir tieši saistītas ar adoptētāju ģimenē ienākušā bērna vecumu. Ņemot vērā to, ka Latvijas sociālās apdrošināšanas un valsts sociālo pabalstu sistēma vislielāko atbalstu sniedz līdz bērna 1 gada vai pusotra gada vecumam, kad tiek izmaksāts vecāku pabalsts vai bērna kopšanas pabalsts, nepietiekams atbalsts ir vērojams, ja adoptējamais bērns ir vecāks par normatīvajos aktos noteikto vecumu, līdz kuram tiek maksāts konkrētais pabalsts. Lai gan izšķiršanās par bērna adopciju ir pašu potenciālo vecāku griba un izvēle, kā arī veids, kā personas var palīdzēt grūtībās nonākušajiem bērniem, vienlaikus īstenojot dzīvē savas prasmes un vēlmes bērnu audzināšanā, tomēr valsts uzdevums ir atbalstīt adoptētājus un sekmēt adopciju skaita palielināšanos, īpaši vecāku bērnu adopciju (ņemot vērā, ka Latvijas adoptētāji pārsvarā vēlas adoptēt jaunāka vecuma bērnus).

Neskatoties uz Sociālo pakalpojumu un sociālās palīdzības likumā, kā arī Bērnu tiesību aizsardzības likumā noteikto, ka bāreņiem un bez vecāku gādības palikušajiem bērniem nodrošināma aprūpe ģimeniskā vidē — pie aizbildņa vai audžuģimenē, un tikai tad, ja tas nav iespējams, aprūpe tiek nodrošināta aprūpes institūcijā, vēl aizvien bērni prioritāri tiek ievietoti bērnu sociālās aprūpes institūcijās. Bieži vien ir iemesls bērna nonākšanai aprūpes institūcijā ir nepietiekami attīstīti ģimeniskā vidē (aizbildņi, audžuģimenes) balstīti ārpusģimenes aprūpes pakalpojumi.

2008.gadā veiktajā izvērtējumā[[1]](#footnote-1) par ārpusģimenes aprūpes un adopcijas sistēmas pilnveidošanu tika identificētas vairākas problēmas, kas aptvēra gan atbalsta finansiālos aspektus, gan ierobežojošos faktorus bērna interešu ievērošanā, gan sniegto pakalpojumu kvalitātes jautājumus. Pētījumā konstatēts, ka audžuģimenē un, jo īpaši, aizbildnībā esoša bērna uzturam, ir nepietiekams finansējums, kas neļauj nodrošināt aprūpē ņemtā bērna pamatvajadzības. Tāpat arī nav radīts pietiekams atbalsts un sociālo garantiju nodrošinājums, lai audžuģimenes būtu spējīgas uzņemt bērnus ar īpašām vajadzībām vai nodrošināt šo pakalpojumu nekavējoties.

Aizbildnim gan atlīdzība par aizbildņa pienākumu pildīšanu (54,07 EUR mēnesī), gan pabalsts par bērna uzturēšanu (45,53 EUR mēnesī) tiek maksāti no valsts budžeta. Savukārt pienākums nodrošināt finansiālo atbalstu audžuģimenēm tiek dalīts starp valsti un pašvaldību – no valsts budžeta tiek maksāta atlīdzība par audžuģimenes pienākumu pildīšanu (113,83 EUR mēnesī), savukārt no pašvaldības budžeta tiek maksāts pabalsts bērna uzturam (ne mazāk kā 80 EUR vai 96 EUR atkarībā no bērna vecuma) un pabalsts apģērba un mīkstā inventāra iegādei. Tā kā nepietiekamā audžuģimeņu un aizbildņu skaita dēļ nav iespējams visiem pašvaldībā dzīvojošajiem bez vecāku gādības palikušajiem bērniem, kam nepieciešams, nodrošināt ģimenisku vidi pie aizbildņa vai audžuģimenē, gan valsts, gan pašvaldība finansē arī bērnu aprūpi aprūpes centros.

**II Problēmu risinājums**

Risinājumu ieviešana plānota pakāpeniski, ievērojot budžeta ierobežotās iespējas.

1. Attiecībā uz adoptētājiem noteikto atbalsta sistēmu:
   1. palielināt atbalstu bērna pirmsadopcijas aprūpes laikā, kad adoptētājs dodas atvaļinājumā bez darba samaksas saglabāšanas:

* *no 2015.gada pārskatīt no valsts pamatbudžeta izmaksājamās atlīdzības (49,80 EUR) par adoptējamā bērna aprūpi apmēru un noteikt to bērna kopšanas pabalsta apmērā par bērna līdz pusotra gada vecumam kopšanu (171 EUR mēnesī)*;
* *no 2016.gada atlīdzības par adoptējamā bērna aprūpi vietā sociāli apdrošinātām personām, ja aprūpē bērnu līdz 8 gadu vecumam, izmaksās pabalstu 70% apmērā no pabalsta saņēmēja vidējās apdrošināšanas iemaksu algas laikā, vienlaikus pārtraucot uzturnaudas izmaksu (neapdrošinātiem – 171 EUR);* 
  1. no 2015.gada bērna pirmsadopcijas aprūpes laikā par personu veikt sociālās apdrošināšanas iemaksas no valsts pamatbudžeta arī invaliditātes apdrošināšanai, kā arī dubultot iemaksu objektu;
  2. no 2015.gada ģimenē, kura adoptējusi bērnu vecumā līdz trim gadiem, vienam no adoptētājiem par Darba likuma 155.panta piektajā daļā piešķirto 10 kalendāra dienas ilgo atvaļinājumu piešķirt sociālās apdrošināšanas pabalstu;
  3. no 2015.gada nodrošināt visu potenciālo adoptētāju apmācības pirms statusa piešķiršanas.

1. Attiecībā uz ārpusģimenes aprūpes sistēmu:
   1. noteikt pabalstu bērna uzturam analoģiskā minimālo uzturlīdzekļu apmērā, kādu ik mēnesi ir tiesības saņemt katram bērnam no katra sava vecāka neatkarīgi no vecāka mantas stāvokļa[[2]](#footnote-2), proti, divkāršā valstī noteiktā minimālo uzturlīdzekļu apmērā bērnam atkarībā no vecuma: līdz bērna 7 gadu vecumam —160 EUR (320 EUR\*25%\*2), bet no 7-18 gadu vecumam — 192 EUR (320 EUR\*30%\*2) *(risinājuma ieviešana paredzēta pakāpeniski no 2015.gada, to pilnībā ieviešot no 2017.gada);*

2.2. no 2017.gada pārtraukt atlīdzību izmaksu par aizbildņa pienākumu pildīšanu;

2.3.saglabāt esošo audžuģimeņu institūtu, no 2018.gada pārskatot atlīdzības par audžuģimenes pienākumu pildīšanu apmēru, kā arī no 2016.gada izveidot jaunu audžuģimeņu veidu (tipu) jeb specializētās audžuģimenes;

2.4.nodrošināt psiholoģisko palīdzību audžuģimenēm, aizbildņiem, viesģimenēm, adoptētājiem, kā arī bāreņiem un bez vecāku gādības palikušajiem bērniem.

Vienlaikus paredzēts izvērtēt valsts un pašvaldību kompetenci ārpusģimenes aprūpes nodrošināšanai un līdz 2016.gada 30.jūnijam iesniegt izskatīšanai Ministru kabinetā priekšlikumus par iespējamiem risinājumiem turpmākai finansēšanas kārtībai bērnu ārpusģimenes aprūpes nodrošināšanai, kā arī izvērtēt esošo tiesisko regulējumu uzturlīdzekļu piedziņai no bērnu vecākiem par labu aizbildnim un, ja nepieciešams, līdz 2016.gada 31.martam iesniegt izskatīšanai Ministru kabinetā priekšlikumus tiesiskā regulējuma pilnveidošanai.

**III Ar koncepcijas ieviešanu saistītās papildus izmaksas**

|  |  |  |  |
| --- | --- | --- | --- |
|  | **Turpmākie trīs gadi (tūkst. EUR)\*** | | |
| **2015** | **2016** | **2017** |
| Kopējās izmaiņas budžeta izdevumos\*\*t.sk.: | 3 917.9 | 4 350.4 | 8 694.4 |
| Izmaiņas valsts budžeta izdevumos (Labklājības ministrijai) | 3 917.9 | 4 350.4 | 8 694.4 |
| *t.sk. izdevumi sadalījumā pa budžeta programmām un apakšprogrammām un izdevumu kodiem atbilstoši ekonomiskajām kategorijām gadskārtējā valsts budžeta likumā noteiktajā detalizācijas līmenī* |  |  |  |
| Valsts pamatbudžets | 3 890.4 | 4 188.7 | 8 532.8 |
| 04.00.00 „Valsts atbalsts sociālajai apdrošināšanai” | 7.0 | -0.2 | -0.2 |
| *Valsts budžeta uzturēšanas izdevumu transferti no valsts pamatbudžeta uz valsts speciālo budžetu* | 7.0 | -0.2 | -0.2 |
| 20.01.00. „Valsts sociālie pabalsti” | 3 329.9 | 3 614.6 | 7 958.7 |
| *Sociālie pabalsti* | 3 329.9 | 3 614.6 | 6 176.6 |
| *Valsts budžeta uzturēšanas izdevumu transferti pašvaldībām noteiktam mērķim\*\*\** | - | - | 1 782.1 |
| 22.02.00 „Valsts programma bērnu un ģimenes stāvokļa uzlabošanai” | 553.5 | 574.3 | 574.3 |
| *Preces un pakalpojumi* | 553.5 | 574.3 | 574.3 |
| Speciālais budžets: | 27.6 | 161.7 | 161.7 |
| 04.04.00 „Invaliditātes, maternitātes un slimības speciālais budžets” | 27.6 | 161.7 | 161.7 |
| *Sociālie pabalsti* | 22.1 | 147.8 | 147.8 |
| *Valsts budžeta uzturēšanas izdevumu transferti no valsts speciālā budžeta uz valsts speciālo budžetu* | 5.5 | 13.9 | 13.9 |
|  |  |  |  |
| Izmaiņas pašvaldību budžeta izdevumos | - | - | 1 782.1 |
| *Pabalsti* | - | - | 1 782.1 |
| Kopējā finansiālā ietekme\*\*: | -3 917.9 | -4 350.4 | -8 694.4 |

*\* Veicot aritmētiskas darbības, iespējamas nelielas nobīdes, jo tabulā skaitļi noapaļoti un norādīti tūkstošos EUR ar vienu zīmi aiz komata. Precīzus skaitļus skatīt koncepcijas tekstā.*

*\*\*Izdevumi konsolidēti, izslēdzot valsts budžeta uzturēšanas izdevumu transfertu pašvaldībām noteiktam mērķim*

*\*\*\*Konsolidējamā pozīcija pašvaldību budžetā pie konsolidētā kopbudžeta*

Jautājums par papildu valsts budžeta līdzekļu piešķiršanu Labklājības ministrijai adopcijas un ārpusģimenes aprūpes sistēmas pilnveidošanai 2015.gadā 3 917 914 euro apmērā, 2016.gadā 4 350 405 euro apmērā un 2017.gadā 8 694 439 euro apmērā skatāms Ministru kabinetā kopā ar visu ministriju un centrālo valsts iestāžu priekšlikumiem jaunajām politikas iniciatīvām un iesniegtajiem papildu finansējuma pieprasījumiem likumprojekta "Par valsts budžetu 2015. gadam" un likumprojekta "Par vidēja termiņa budžeta ietvaru 2015., 2016. un 2017. gadam" sagatavošanas un izskatīšanas procesā atbilstoši valsts budžeta finansiālajām iespējām. Ievērojot to, ka saskaņā ar likumu “Par pašvaldībām” 13. pantu valsts pārvaldes iestādēm nav tiesību uzdot pašvaldībām pildīt tādas funkcijas un uzdevumus, kuru finansēšana nav nodrošināta, lai no 2017.gada nodrošinātu pabalsta audžuģimenēm bērna uzturam izmaksu paaugstinātā apmērā atbilstoši koncepcijā piedāvātajam risinājumam, tiek plānots veikt valsts budžeta uzturēšanas izdevumu transfertu pašvaldībām pabalsta izmaksas nodrošināšanai paaugstinātajā apmērā (no LM pamatbudžeta apakšprogrammas 20.01.00 „Valsts sociālie pabalsti”).

Labklājības ministrs U.Augulis

2014.10.09. 10:48

1399

M.Ivanovs 67021632

[Maksims.Ivanovs@lm.gov.lv](mailto:Maksims.Ivanovs@lm.gov.lv)

1. Pētījums „Ārpusģimenes aprūpes (ārpusģimenes aprūpes iestādes, audžuģimenes, aizbildnība) un adopcijas sistēmas izpēte un ieteikumi tās pilnveidošanai”, Rīga, 2008, pieejams <http://www.lm.gov.lv/upload/berns_gimene/arpusgimene/arpugimene_izpete.pdf> [↑](#footnote-ref-1)
2. Atbilstoši Ministru kabineta 2013.gada 15.janvāra noteikumiem Nr.37 „Noteikumi par minimālo uzturlīdzekļu apmēru bērnam” [↑](#footnote-ref-2)